הוועדה המשותפת לוועדת החוקה, חוק ומשפט ולוועדת החוץ והביטחון לדיון בהצעת חוק הסדרת ההתיישבות ביהודה והשומרון, כנסת 20, פרוטוקול מספר 3, 2016-12-07 09:40

ניסן סלומינסקי: רבותי בוקר טוב, אני פותח את ישיבת הוועדה.

ניסן סלומינסקי: הנושא הוא רביזיה, הגישו כמה חברי כנסת בקשה לרביזיה.

ניסן סלומינסקי: בדרך כלל מקובל שנותנים לאחד, הראשונה שהגישה היא שולי מועלם-רפאלי, אבל אני ביקשתי ממנה שלא היא זו שתדבר.

ניסן סלומינסקי: השני שביקש זה עיסאווי פריג'.

שולי מועלם-רפאלי: בסדר, אני מוותרת.

ניסן סלומינסקי: עיסאווי, יש לך שתי דקות לנמק, ואם עוד מישהו ירצה לנמק את הרביזיה בשתי דקות, אני גם אתן לו.

עיסאווי פריג': אני ביקשתי רביזיה כדי לתת לך הזדמנות, אולי בחצי שעה האחרונה האסימון ייפול לך, שהצעת החוק הזו, כנסת ישראל אין לה הסמכות לדון בה.

עיסאווי פריג': אין לה הסמכות לדון בה, כי זה לא תחום של מדינת ישראל.

עיסאווי פריג': זאת הצעת חוק מדינית, כפי שאמרתי, ולא הצעת חוק משפטית, וכל המלל שהשתמשתם בו בדיון הקודם לא מתאים לדיון.

עיסאווי פריג': הסוגיה השנייה, אני שוב מעלה את הסוגיה של היועץ המשפטי, שאמר מפורשות וחוזר ואומר – זאת הצעת חוק לא חוקתית, שאי אפשר להגן עליה באף מקום ומקום, ואתם בכל זאת מתעקשים להמשיך.

עיסאווי פריג': לשם כך אני מבקש ממך למשוך את הצעת החוק.

עיסאווי פריג': הצעת החוק הזו לא חוקית, לא ראויה, ומכל הבחינות לא צריכה להיות כאן.

ניסן סלומינסקי: עוד אחד מהאופוזיציה, נחמן אתה רוצה?

ניסן סלומינסקי: יש לך שתי דקות.

נחמן שי: אנחנו חוזרים ומבקשים להביא בפני הוועדה הזאת חוות דעת גם של גורם מדיני וגם של גורם ביטחוני, כלומר משרד החוץ ומשרד הביטחון.

נחמן שי: לשם כך, בין היתר נמצאים פה נציגים של ועדת החוץ והביטחון, זה היבט חיוני ובלתי נפרד מהסוגיה כולה.

נחמן שי: העובדה שזה לא קרה עד לרגע הזה, היא עלבון לחברי הוועדה.

נחמן שי: אני לא יודע אם זה עלבון לך, יכול להיות שזה נוח לך או למישהו אחר.

נחמן שי: אני חושב שחברי כנסת ישראל לא יכולים לקבל החלטה מלאה ושלמה, מבלי שתהיה בפניהם תמונה מלאה, זה תפקידם של הגורמים המקצועיים.

נחמן שי: אני מבקש לדעת, האם ביקשת את חוות הדעת האלה, האם אתה אמור לקבל אותן, ואם כן מתי יוצגו, כי אני פניתי אליך ולדיכטר היום וביקשתי את זה.

עמר בר-לב: ושיוצגו לפני ההצבעה.

נחמן שי: בוודאי, בוודאי, אבל אני כבר רואה שעכשיו הוא הולך להצביע, אני רוצה לדעת מתי אם כן.

ניסן סלומינסקי: כמו שאמרתי אתמול, אנחנו זימנו אותם ליום שני.

עיסאווי פריג': אבל איך אתה מקבל החלטה, כשעוד לא שמעת אותם?

ניסן סלומינסקי: בסדר, שאלת שאלה.

ניסן סלומינסקי: אוקי, תודה רבה.

עיסאווי פריג': אבל זה לא מסתדר לוגית.

ניסן סלומינסקי: אבל עיסאווי, נתתי לך לדבר.

עיסאווי פריג': אבל לוגית זה לא מסתדר.

עיסאווי פריג': אתה מחליט לפני שאתה שומע אותם?

רויטל סויד: למה אנחנו מצביעים לפני שאנחנו שומעים אותם?

עיסאווי פריג': למה אתה לא שומע?

עיסאווי פריג': לוגית זה לא מסתדר.

ניסן סלומינסקי: מי בעד?

רויטל סויד: למה אנחנו מצביעים לפני שאנחנו שומעים אותם?

עיסאווי פריג': אל תמהר, למה אתה מצביע?

עיסאווי פריג': לוגית זה לא מסתדר.

ניסן סלומינסקי: אם אני נותן ואתה מנצל את זה - - -

עיסאווי פריג': למה אתה מצביע?

עיסאווי פריג': זה לא מסתדר.

ניסן סלומינסקי: מי בעד הרביזיה?

עיסאווי פריג': ניסן, זה לא מסתדר.

יעל גרמן: אתה יודע מה, ניסן?

יעל גרמן: אני יודעת שאתה עכשיו צוחק על ההופעה, אבל צוחק מי שצוחק אחרון.

ניסן סלומינסקי: מי נגד הרביזיה?

ניסן סלומינסקי: הצבעה בעד הרביזיה – 6 נגד – 9 הרביזיה לא נתקבלה.

ניסן סלומינסקי: הרביזיה נפלה, וועדת החוקה, חוק ומשפט אישרה לקריאה ראשונה את הצעת החוק להסדרת ההתיישבות ביהודה והשומרון, התשע"ז-2016.

ניסן סלומינסקי: תודה רבה לחברי.